|  |
| --- |
| **Rut 2:1-23**  **“Waarom is u so goed vir my?”**  *Andries Burger, GK Pinetown, 4 Oktober 2020 (Covid-19 vlak 1 samekoms)* |

*Sing: Lied 163:1; Lied 411:1, 2, 3; Lied 241:1; “Filippense 4 sê...”; Lied 292:1; Ps. 91:1, 3 (C); “Vrede”*

Goeie more almal. Welkom aan elkeen, waar jy ook al is wanneer jy hierna kyk,

Hoekom kom ons bymekaar? Waarna verlang jy, waarna smag jy in jou lewe,

waarop fokus jy as in ons saamwees en wat verwag jy om hier die ontvang?

**Toetrede: SING Lied 163 v. 1** (Musiek tempo – diep denkend, verlangend...)

Soos 'n wildsbok wat smag na water,

smag my siel na U, o Heer.

U alleen is my hartsverlange

en ek bring aan U die eer.

U alleen is my bron van krag;

in U teenwoordigheid wil ek nou wag.

U alleen is my hartsverlange

en ek bring aan U die eer.

**Mat. 11:28-30**

**28**“Kom na My toe, almal wat uitgeput en oorlaai is, en Ek sal julle rus gee.

29Neem my juk op julle en leer van My,

want Ek is sagmoedig en nederig van hart, en julle sal rus kry vir julle gemoed.

30My juk is sag en my las is lig.”

**Aanvangseën: 2 Tes. 1:1-2**

1Aan die gemeente … wat aan God ons Vader en die Here Jesus Christus behoort.

2Genade en vrede vir julle van God ons Vader en die Here Jesus Christus!

**SING: Lied 411 v. 1, 2, 3**

1.

Kom, almal, laat jul stem verrys!

Kom, laat ons die Verlosser prys.

Halleluja! Halleluja!

Die Heer laat duisternis verdwyn:

Hy is die lig wat helder skyn;

Loof die Here, gee Hom ere.

Halleluja! Halleluja! Halleluja!

2.

Loof Hom wat die oorwinnaar is

oor magte van die duisternis.

Halleluja! Halleluja!

Hy gee die gawe van sy Gees,

stuur Hom om ons tot troos te wees.

Loof die Here, gee Hom ere.

Halleluja! Halleluja! Halleluja!

3.

Prys almal die verrese Heer;

Hy kom op wolke eenmaal weer

Halleluja! Halleluja!

Sou son en maan en sterre swig,

God bly in ewigheid die lig.

Loof die Here, gee Hom ere.

Halleluja! Halleluja! Halleluja!

Verootmoediging, Lofprysing, Dankbaarheid, Pastoraal, Verligting

* Troos – Nadene Kritzinger en familie, Sipho Phungula en familie en gemeenskap
* Siek, aansterk – Charl Adendorff, Niel Duvenhage, John O’Connol,
* Matriek & Belydenis – Erik Hartman
* Land – reën, damme, ekonomie, politiek, geestelik – Regering... Covid-19
* Gemeente –

**SING Lied 241 v. 1**

1.

Troue Here van my lewe,

God by wie ek vrede vind;

Vader wat my skuld vergewe,

dankbaar leef ek as u kind.

Vrees vir straf laat my nie weifel,

want u liefde laat geen twyfel;

ja, ek weet in sondesmart:

U is trooster van my hart.

Hen met kuikens

**SING: “Filippense 4 sê:”**

Filippense vier vers vier sê: “Verbly jou in die Heer!” (x2)

Verbly jou, verbly jou, verbly jou in die Heer! (x2)

Filippense vier vers vyf sê: “die Here is naby” (x2)

Naby, naby, die Here is naby. (x2)

In hierdie merkwaardige ware verhaal van Rut, het ons reeds uit die eerste hoofstuk

gesien die God alledaagse omstandighede, of liewer alledaagse hartseer en ellende gebruik het

om vir Rut in Moab te gaan haal sodat sy die rol kan vervul waarvoor God haar bestem het in die voorgeslagte van Jesus Christus, ons Verslosser en Here.

Ons het gesien hoe Naomi in haar swaarky erken dat God in beheer is,

maar dat sy so in haar eie hartseer vasgeval is dat sy nie besef of vertrou dat God haar gebruik om sy plan van verlossing uit te voer nie.

Maar ons behoort van beter te weet – dat God ons gebruik en dat swaarkry nie ons fokus van Hom af moet skuif en ons blydskap oor verlossing moet steel nie.

Ons verder ook gesien hoe God deur Naomi en haar gesin se getuienis

in Rut gewerk het om haar uit haar heidense agtergrond van afgode te bevry

deur die nuwe lewe van geloof in Hom en in die Verlosser wat sou kom in haar te werk

sodat sy nie net die kragtige belydenis uitspreek dat Naomi se God haar God is nie, maar daad by die woord voeg en

haar mense te verlaat om saam met Naomi na vreemde, donker en onseker toekoms in ŉ vreemde land.

Netso dat Hy in elke gelowige werk om te glo en om na Hom toe te kom.

Hoofstuk 1 het afgesluit met Naomi en Rut se aankoms in Bethlehem, net toe dit tyd geword het om die gars te oes (gars is amper dieselfde as koring).

Kom ons lees verder **<< Rut 2:1-23 >>**

Wat doen ŉ vreemde, arm weduwee sonder enige heenkome om aan die lewe te bly?

Sy sit nie in sak en as in ellende nie, sy lê nie op haar skoonma se rug nie, sy werk hard om die geleenthede wat God gee te benut.

God het in Lev. 23:22 vir sy volk gesê, *“22Wanneer julle julle lande oes, moet julle nie die wenakkers afoes of die are wat bly lê, optel nie. Julle moet dit los vir die armes en die vreemdelinge. Ek is die Here julle God.”*

Die wenakker is die punte van die land waar jy nog ŉ laaste ekstra bietjie kon plant en dit moes die boere los, want so het God gesorg vir mense wat nie vir hulleself kon sorg nie.

En dit is wat Rut gaan doen – sy neem inisiatief, sy gaan soek ŉ land waar hulle besig is om te oes sodat sy daar kan gaan are optel, en om so van God se voorsiening versorg te word.

Die skrywer het vir ons ŉ wenk in v.1 gegee oor wie Boas was, maar Rut het nog nie geweet nie.

Sy gaan bloot na ŉ land toe waar hulle oes. En toe is dit sowaar Boas se lande, wil jy nou meer...

Sy het dit dalk nie toe besef nie, maar uit die konteks van die hele verhaal en uit Naomi se opmerking dat God getrou is in sy sorg, weet ons dat dit nie sommer so gebeur het nie, maar dat dit steeds God is wat in beheer is en dat dit Hy is wat Rut juis by Boas se lande laat uitkom. *Soos Spr. 16:9 sê, “ŉ Mens beplan sy pad, maar die Here bepaal waar hy loop.”*

En Hy doen dit vandag steeds in jou en in my lewens, dink maar ŉ bietjie na en vertel mekaar daarvan...

En weer “sommer so” kom Boas sowaar ook daar aan.

Dadelik onthou ons sy opmerking in v. 1 – o, dis hy, die ryk familielid van Elimelek.

Ons leer dadelik meer van hom –

sy goeie verhouding met die plaaswerkers, en sy ingesteldheid op God.

Dit kon ŉ algemene manier van groet gewees het, maar die skrywer doen moeite om dit op te skryf. Hulle groet mekaar met die Here se seën.

Dit kon nuuskierigheid gewees het, dit kon besorgdheid gewees het – maar Boas wil weet wie die meisie is...

In sy antwoord lê die voorman klem daarop

dat sy die vreemde een is wat saam Naomie uit Moab uit teruggekom het,

ook dat sy baie nederig gevra het of sy maar are kan optel en hy vertel hoe hard sy werk, van vroeg af tot nou wat sy net ŉ bietjie rus.

Later lees ons (v.17) hoe sy na ete nog tot die aand toe are opgetel het, en toe nog die korrels uitgeslaan het.

Boas se reaksie is ŉ verrassing.

Hy kon bloot sy gang gegaan het en haar laat begaan het.

Dit was al wat God van Hom gevra het – om nie die wenakker te oes nie sodat Rut soos ander behoeftiges dit kon oes.

Maar hy gaan verder – hy gaan soveel verder...

Hy oorlaai haar met soveel guns as waarmee hy kan wegkom sonder dat mense se wenkbroue sou lig.

Hy nooi haar uit om elke dag weer terug te kom en nie op ŉ ander land te gaan optel nie, en

sy kan selfs van die werkers se water gebruik

en hy gee hulle opdrag om haar nie lastig te val nie maar te beskerm.

Later nooi hy haar om saam te eet en geen nog van die kos huis toe saam.

Hy gaan so ver om sy werkers te sê om van die oes “per ongeluk” te laat val sodat sy nog meer sal kan optel.

Hy gaan soveel verder as wat die wet voorskryf,

hy gaan soveel verder as wat enige mens sou verwag...

Rut was verbysterd soos jy sou verwag...

Waarom is U so goed vir my, waarom stel u in my belang? Ek is dan ŉ buitelander...

Hierdie vraag van Rut (v.10), en Boas se antwoord (v. 11-12) is baie belangrik in elkeen van ons se lewens.

Wie is ek en jy om soveel genade van God te ontvang?

Waarom is God so goed vir ons, waarom stel Hy in ons belang?

Boas weet van alles wat Rut gedoen het – en dit is waarom hy so goed is vir haar.

Sy het haar mense verlaat om na ŉ vreemdeland toe te kom sodat sy haar bitter, Mara skoonma kan bystaan.

Dit klink amper asof Rut daarmee Boas se omgee verdien het – dat haar opoffering vir Naomi die oorsaak is vir Boas se omgee vir haar.

Ja, sê party mense wat jy saai sal jy maai, die wiel draai, dit is karma...

Maar wag, hy antwoord verder... *“12Mag die Here jou beloon vir wat jy gedoen het. Mag jy 'n welverdiende beloning ontvang van die Here die God van Israel onder wie se vleuels jy kom skuil het.”*

Klink dit steeds asof Boas sê dat die Here haar nou moet vergoed vir haar opoffering?

Dit is iets daarvan, maar kyk bietjie dieper...

Wat het Rut regtig gedoen en hoe sien ons dat sy dit gedoen het?

Wat sy gedoen het, was om onder die vleuels van die Here, die God van Israel te kom skuil.

Hoe weet ons dat dit is wat sy gedoen het?

Wel, sy het dit gesê. *“U God is my God”* was haar belydenis, onthou jy(1:16).

En toe leef sy daardie geloofsbelydenis uit deur te doen wat daarby pas, sy draai haar rug op die afgode en die volk en selfs familie en vriende wat God nie wou gehoorsaam en verheerlik nie.

Ons sien dat sy weggedraai het van wat na ŉ beter toekoms gelyk het om na ŉ toekoms van bitterheid en ellende by God en sy mense.

Uit wat sy gedoen het weet Boas, en ons, dat sy beskerming kom soek het onder die arendsvlerke van die Verbodsgod van Israel.

Soos haar agterkleinkind Dawid later in Ps. 57: 2 sou skryf terwyl hy vir Saul wegkruip,

*“2Wees my genadig, o God! Wees my genadig, want by U soek ek skuiling.*

*Onder u vleuels sal ek skuil tot die bedreiging verby is.”*

Rut wil weet waarom Boas so goed is vir haar wat niks daarvan verdien nie.

En Boas se antwoord is dat wat sy gedoen het ŉ bewys is dat sy onder God se arendsvlerke kom skuil het.

Mag God jou beloon omdat jy by Hom kom skuiling soek het sonder om iets anders as ŉ donker, ellendige toekoms te verwag.

Dit is Hy wat so goed is vir jou Rut.

Hy laat nie iemand wat by Hom kom skuil in die steek nie.

Dit is die Here wat vir jou so goed is Rut –

en vandag gebruik hy my, Boas, om sy sorg vir jou uit te deel.

En Rut se reaksie (v.13)?

Nederige dankbaarheid – U doen my ŉ guns, u laat my goed voel, u is vriendelik..

Waarheen gaan ek en jy met ons nood, waar soek ons skuiling teen gevaar?

Watter nood en watter gevaar sou jy dalk wonder?

Party sal dadelik weet met watter nood en gevaar jy worstel.

Gewoonlik dink ons eerste aan ons nood van sonde en ewige dood, en dit is sekerlik nie verkeerd nie.

Of ons dit nou besef of nie – God se straf op ons sonde is die grootste gevaar en enige en in elke mens se lewe.

Of jy dit nou al reeds erken of nie – maar weet verseker dat die dag definitief sal kom wanneer elkeen voor sy Regterstoel sal staan... moenie dit ligtelik opneem nie.

Daar is niks anders nie en daar is niemand anders nie wat ons teen God se verterende vuur van straf op sonde kan beskerm as Jesus Christus nie. Net in Hom is daar veiligheid teen God se toorn oor die sonde.

Net deur Christus is God se liefde en sy genade en sy verlossing soos arendsvlerke wat ons toevou in veiligheid en versoening en vrede met God.

Hoe sal jy weet dat jy by Hom beskerming het?

Wanneer jy seker is dat jy in Hom glo – want dit is deur geloof in Jesus Christus wat jy deel kry aan sy beskerming; waarmee jy deel kry aan God se liefde en sy genade en sy verlossing.

En hoe sal jy weet jy glo regtig?

Jy sal dit hoor in dit wat jy sê en jy sal dit sien in wat jy doen.

Is jy gehoorsaam aan God?

Gebruik jy jou gawes in die gemeente?

Stry jy teen die sonde?

Is jy ywerig om meer van Hom te leer by ander mense in die gemeente, bestudeer jy die Bybel, woon jy saam ander gelowiges die eredienste by om God saam met hulle te aanbid en te verheerlik en van Hom te leer?

Sulke gehoorsaamheid verdien nie beloning nie, maar dit is bewyse van geloof waardeur ons deel kry aan Christus.

Maar dieselfde vraag geld vir die nood in hierdie lewe.

Waarheen gaan jy met jou kommer oor werk, of siekte, of uitslag van die eksamen, of die verlange na ŉ huweliksmaat, of die draaikolk van dwelm of pornografie verslawing, die misdaad en die geweld en korrupsie in ons land. Waarheen gaan jy met jou nood?

Kom jy daarmee na God toe, om by Hom beskerming en versorging te soek?

Party mense in die lewe kom glad nie na Hom toe nie, so is dit en so sal dit wees...

Party kom na die kerk toe om gehelp te word – en dit klink nogal na ŉ goeie ding.

Maar dit is soos om te verwag dat dit Boas is wat hulle moet help want God het mos gesê hy moet. Hulle kom na die gemeente toe, maar nie eintlik na God toe nie.

Sulke mense het ŉ verwagting dat die gemeente moet help en is heel ontsteld as hulle nie kry soos en wanneer hulle verwag nie. Daar is soms ŉ dankie woord hier-of-doer, maar van ŉ diepe gesindheid van dankbaarheid is daar nie veel sigbaar nie.

Dit is moeilik om vir sulkes te help... Dit word soos hulp onder die dwang van die wet. Dis nie hoe dit moet wees nie.

Nee ons kom na God toe omdat ons by Hom wil wees en nie omdat ons iets van Hom af wil hê nie.

Laat dit duidelik sigbaar wees in wat jy doen – die ywer waarmee jy die gemeente lief het, vir hulle bid en jou gawes in die gemeente vir die gemeente gebruik – wat dit ook al is en hoe min dit ook al is.

Waar is jy met jou nood wanneer die res van God se kinders Hom saam aanbid en verheerlik?

Kom na God toe daar op jou eie, maar ook hier saam met sy ander kinders.

Wie weet wat God dan deur die gemeente of iemand in die gemeente gaan doen aan jou nood...

Ons het al voorbeelde in die gemeente gehad waar hulp sommer so vanself gebeur en waar daar geen perke is aan die opoffering vir mekaar nie.

Dit gebeur so maklik en vanself wanneer iemand by God skuiling soek en Hy dan sy genade en goedheid deur ander laat vloei.

Daar is geen wet by ter sprake nie, dit is Hy wat gee en dit bloot deur ander gelowiges uitvoer.

By sulke mense is daar geen verwagting nie, maar verbasing en dankbaarheid in oorvloed.

Waarheen gaan jy met jou nood?

Moenie na die gemeente toe kom daarmee nie, kom sáám met die gemeente na God toe.

Kom saam na God toe sonder om enige uitkoms in jou omstandighede te verwag –

onthou jy uit 1 Petrus dat lyding baie keer juis sy wil vir ons kan wees.

Maar wees verseker – as jy by God beskerming soek sal jy verbaas en verslae staan oor hoe goed God vir jou is. Op allerhande maniere.

Ek wil afsluit met die verklaring waarmee ons begin het.

Jesus se uitnodiging in Mat. 11:28, ***28****“Kom na My toe, almal wat uitgeput en oorlaai is, en Ek sal julle rus gee..”*

Wil jy dit nie maar doen nie?

Nie net met jou ewige nood na jou dood nie,

elke dag se kommer en angstigheid, elke siekte en elke honger –

kom saam met die gemeente na God toe.

**GEBED**

**Belydenis – Lied 292 “My enigste troos...”**

1.

My enigste troos in lewe en dood

is dat ek aan Jesus Christus behoort.

Met sy kosbare bloed het Hy my vrygekoop

dis my anker, my vaste hoop.

Ek behoort aan die Here.

Niks sal my ooit van Hom kan skei.

Met sy kosbare bloed het Hy my vrygekoop

dis my anker, my vaste hoop.

**SING: Ps. 91 v. 1, 3 (Cloete p. 436)**

1.

Wie God Almagtig bly vertrou,

vir hul is Hy 'n vesting.

Sy skadu sal hul veilig hou,

sy vleuels is hul skuiling.

Van siekte sal Hy jou bewaar,

jy hoef nie bang te wees nie;

geen aanval, plae of gevaar,

geen skrik hoef jy te vrees nie.

3.

"Ek het hom lief, Ek sal hom red,

hom wat My ken, beveilig.

Ek hoor hom in sy smeekgebed

en Ek sal hom verdedig.

In nood staan Ek hom altyd by,

sy eer sal hy weer t'rugkry ;

hy sal hom oor My hulp verbly

en vele jare leef hy."

**Wegstuurseën: Numeri 6:24-26**

24“Die Here sal julle seën en julle beskerm;

25die Here sal tot julle redding verskyn en julle genadig wees;

26die Here sal julle gebede verhoor en aan julle vrede gee!

A-a-a-amen, a-a-a-amen, a-a-a-a-amen. (Lied 314)

Afkondigings

* Nuwe isiZulu Bybelvertaling – 17 Oktober – R 15 900 (Verdubbel in laaste week)
* Volgende week – Oudl Hans Brouwer (Icel trou)

“Vrede”

Gaan in vrede huis toe

gaan beleef dit daar,

wat ons hier bely het

almal met mekaar.

Neem nou saam die vrede

wat hier by ons was –

Christus jou Verlosser

Koning in jou huis.

Gaan dan nou in vrede

gaan en leef dit uit.